10
ዳዊተ አሞናቱዋነ ሶረቱዋ ጾኔዳ
(1 ኦዱዋ 19:1-19)
1 ሄዋፐ ጉይያን፥ አሞናቱዋ ካትያ ናኦስ ሀይቄዳ፤ አ ናአይ ሀኑን አ ኮታን ካተቴዳ። 2 ዳዊተ፥ “አ አዉ ታዉ ኬከዳዋዳን ናኦሳ ናኣ ሀኑናዉ ታንካ ኬካና” ያጌዳ። ሄዋ ድራዉ፥ አ ምንꬃናዉ ዳዊተ ባረ አሳ አኮ ኪቴዳ።
ዳዊታ አሳይ አሞና ጋድያ ጋኬዳ ዎደ፥ 3 አሞና አሳ ካፓቱ ባረንቱ ጎዳ ሀኑና፥ “ዳዊተ ኔና ምንꬃናዉ ሀ አሳቱዋ ኪቴዳዌ ነ አዉዋ ቦንቹዋ ድራሳ ጋድየ? እ ባረ አሳ ኪቴዳዌ ሀ ካታማ ጼላናሳ፥ ዎቻናሳነ ኦለቲደ ጾናናሳ” ያጌድኖ። 4 ሀኑን ዳዊተ ኪቴዳዋንታ ኦይቂደ፥ ኡንቱንቱ ቡቻፐ ባጋ ሜዴዳ፤ ኡንቱንቱ ማዩዋካ ኡትያ ዱልያ ባጋፐ ቃንጽ አኪደ፥ ኡንቱንታ የዴዳ።
5 ሄዋ ድራዉ፥ አሳቱ ዳሮ ዬላቴድኖ። ዳዊተ ሄዋ ስሲደ፥ እ ኡንቱንቱና ጋከትያ አሳ ኪቴዳ፤ ኡንቱንቱኮ ኪቲደ፥ “ህንተንቱ ቡቻይ ድጫና ጋካናዉ፥ ያርኮ ካታማን ደእሽተ፤ ሄዋፐ ጉይያን ሃ ዪተ” ያጌዳ።
6 አሞናቱ ባረንቱ ኪታን ዳዊተ ኡንቱንታ ሞርካናዳን ኦꬄዳዋ ኤሬዳ ዎደ፥ ቤት-ራሆባነ ጾባ ካታማቱዋን ደእያ ሶርያ አሳቱዋፐ ላታሙ ሻአ ገድያ አሳቱዋ፥ ቶባ ጋድያፐ ታማነ ላኡ ሻአ አሳቱዋነ ማእካ ቢታ ካትያፐ እት ሻአ አሳቱዋ ቃጻሬድኖ።
7 ዳዊተ ሄዋ ስሴዳ ዎደ፥ ዮኣባነ ደእያ ኦላንቻቱዋ ኡባ ኡንቱንቱ ቦላ የዴዳ። 8 አሞናቱ ከሲደ፥ ካታማ ፐንግያን ኦላዉ ሳልፔድኖ፤ ጾባፐነ ራሆባፐ ዬዳ ሶርያ አሳቱ፥ ቶባ አሳቱነ ማእካ አሳቱ ደምባን ባረካ ደኢኖ።
9 ዮኣበ ባረና ኦላይ ስንꬃናነ ጉየና ዶዴዳዋ በኤዳ፤ እስራኤላቱ ግዶፐ ኡባፐ ምንያ ኦላንቻቱዋ ዶር አኪደ፥ ሶርያ አሳቱዋ ስንꬃን ሳልፕሴዳ። 10 አቴዳ አሳቱዋ ባረ እሻይ አብሻይ አዛዛና ማላ ኦꬂደ፥ አሞና አሳቱዋ ስንꬃን ሳልፕሴዳ። 11 ዮኣበ ባረ እሻ፥ “ሶርያ አሳቱ ታዉ ዎልቃሞፐ፥ ኔን ያደ፥ ታና ማዳ። ቃይ አሞና አሳቱ ነዉ ዎልቃሞፐ፥ ታን ያደ፥ ኔና ማዳና። 12 ስም ምና! ኑ አሳ ድራዉነ ኑ ጾሳ ካታማቱዋ ድራዉ፥ አነ ምን ኦለቶይተ። መꬍና ጎዳይ ባረና ሎእያዋ ኦꬆ” ያጌዳ።
13 ሄዋፐ ጉይያን፥ ዮኣብነ አናና ደእያ አሳይ ሶርያ አሳቱዋና ኦለታናዉ ላዉሁ ጌድኖ። ያትና፥ ሶርያ አሳቱ አ ስንꬃፐ ባቃቴድኖ። 14 ሶርያ አሳቱ ባቃቴዳዋ አሞና አሳቱ በኤዳ ዎደ፥ ኡንቱንቱካ አብሻያ ስንꬃፐ ባቃቲደ፥ ካታማ ገሌድኖ። ዮኣበ አሞና አሳቱዋና ኦለትያዋ አጊደ፥ የሩሳላመ ስሜዳ።
15 ሶርያ አሳቱ እስራኤልያ አሳቱ ኡንቱንታ ጾኔዳዋ ኤሬዳ ዎደ፥ ባረንቱ ኦላንቻቱዋ ኡባ ዛሪደ ሺሼድኖ። 16 ካቲ ሀዳድኤዘረ ሶርያ አሳቱዋ ኤፍራጺሳ ሻፋፐ ሄፍንꬃ ባጋፐ ኪቲደ አህሴዳ፤ ሄላማ ቤድኖ። ሀዳድኤዘራ ኦላንቻቱ ጋዳዋይ ሾባክ ኡንቱንታ ካለꬄ።
17 ዳዊተ ሄዋ ስሴዳ ዎደ፥ እስራኤልያ ኦላንቻቱዋ ሺሺደ፥ ዮርዳኖሳ ሻፋ ፕኔዳ፤ ሄላማ ጋኬዳ። ሶርያ አሳቱ ዳዊታና ጋከታናዉ ሳልፒደ፥ አናና ኦለቴድኖ። 18 ሽን ሶርያ አሳቱ እስራኤላቱ ስንꬃፐ ባቃቴድኖ፤ ዳዊተ ሶርያ ኦላንቻቱዋፐ ፓራ ጋርያ ላግያ ላፑን ጼቱ አሳቱዋነ ኦይታሙ ሻአ ፓራ አሳቱዋ ዎꬌዳ፤ ኡንቱንቱ ኦላ ጋዳዉዋ ሾባካካ ሾጭና፥ ሄ ሳኣን ሀይቄዳ። 19 ሀዳድኤዘራዉ ሞደቲደ ደእያ ካተቱ እስራኤላቱ ኡንቱንታ ጾኔዳዋ ኤሬዳ ዎደ፥ እስራኤላቱዋና ስገቲደ፥ ኡንቱንቶ ሞደቴድኖ። ሄዋፐ ስሚደ፥ ሶርያ አሳቱ አሞና አሳቱዋ ማዳናዉ ያዬድኖ።